Vermiste tiener opgespoor Nabeelah Begg is gevind. (Foto: SA Polisie) Die tienermeisie wat dié naweek as vermis aangemeld is op die Kaapse Vlakte, is gevind. Maroela Media het Saterdag berig die 16-jarige Nabeelah Begg van Bonteheuwel is sedert Dinsdag vermis. Sy is Vrydag as vermis aangemeld nadat sy Dinsdag nooit by die skool opgedaag het nie. Kapt. FC van Wyk, polisiewoordvoerder van Bishop Lavis in die Wes-Kaap, het Maandagoggend in ŉ verklaring gesê die meisie is intussen opgespoor. “Sy is ongedeerd en met haar gesin herenig,” sê Van Wyk in die verklaring. Nabeelah se verdwyning het gevolg kort nadat die liggaam van die agtjarige Tazné van Wyk van Ravensmead naby Elsiesrivier Woensdag in ŉ stormwaterpyp buite Worcester aangetref is. Maroela Media het vroeër berig ontstoke lede van die gemeenskap het Vrydag die strate van Parow in die Wes-Kaap ingevaar nadat Moehydien Pangaker (54) in die Goodwood-landdroshof verskyn het in verband met die moord op Tazné.